钦定古今图书集成/明伦汇编/官常典/第699卷 > 洪文衡
## 钦定古今图书集成/明伦汇编/官常典/第699卷 > 洪文衡

按《明外史》本传：“文衡，字平仲，歙人。万历十七年进士。
授户部主事。帝将封皇长子为王，偕同官贾岩合疏
争。寻改礼部，与郎中何乔远善。乔远坐诖误被谪，文
衡已迁考功主事，竟引疾归。后帝大斥吏部诸郎，文
衡已改南京工部，历郎中，力按旧章，杜中贵横索，节
冗费为多。官工部九年，进光禄少卿，改太常，督四夷”
馆。中外竞请起废，帝率报寝。久之，乃特起顾宪成。宪
成已辞疾，忌者犹惮其进用，御史徐兆魁首疏力攻
之。文衡虑帝惑兆魁言，抗章申雪，因言：“今两都九列，
强半无人。仁贤空虚，识者浩叹。所堪选择，而使者祗
此起废一途。今宪成尚在田间，已膺罗网。俾圣心愈
疑，连茹无望，贻祸贤者，流毒国家，实兆魁一疏基之
矣。”寻进大理少卿，以忧去。泰昌元年，起太常卿。光宗
既崩，议升祔。文衡请祧睿宗曰：“此肃宗一时崇奉之
情，不合古谊。且睿宗尝为武宗臣矣，一旦加诸其上，
礼既不合，情亦未安。当时臣子过于将顺，因仍至今。
夫情隆于一时，礼垂于万世，更定之举，正在今时。”疏
格不行。未几卒。赠工部右侍郎。文衡天性孝友，居丧，
断酒肉不处内者三年。生平不妄取一介。